**RAZPISNA DOKUMENTACIJA**

**za sofinanciranje projektov nevladnih organizacij in neprofitnih organizacij v MOL za leto 2025 s področja varstva okolja – sklop B**

1. **Predmet javnega razpisa**

Na podlagi ciljev, zapisanih v Viziji razvoja do 2025 in drugih področnih strategij Mestne občine Ljubljana (v nadaljnjem besedilu: MOL), želi MOL s sofinanciranjem projektov okoljskih nevladnih organizacij in neprofitnih organizacij v letu 2025:

* spodbujati delovanje nevladnih in neprofitnih organizacij v smislu uveljavljanja načela varstva okolja in narave oziroma trajnostnega razvoja,
* razširjati partnerstvo med javnim sektorjem in civilno družbo,
* oblikovati stimulativno okolje za razvoj in izvedbo zelenih delovnih mest in ekoinovacij,
* spodbujati mreženje znotraj samega nevladnega in neprofitnega sektorja oz. med različnimi partnerji varstva okolja in narave.

Sofinancirani bodo le projekti/aktivnosti, ki bodo izvedeni na območju Mestne občine Ljubljana, in sicer:

* **Sklop B: Aktivnosti na področju naravovarstveno pomembnih vrst, ki vključujejo ukrepe in/ali analizo stanja naravovarstveno pomembnih vrst izbranega območja MOL s predlogi ukrepov**

Na razpis za sofinanciranje se lahko prijavi tudi tekoče projekte v delu, ki še niso sofinancirani iz javnih sredstev. Mestna občina Ljubljana bo sofinancirala le projekte, ki bodo za udeležence brezplačni.

Posamezna okoljska nevladna in neprofitna organizacija lahko prijavi na posamezen sklop javnega razpisa največ 2 (dva) projekta. Če bo vlagatelj na posamezen sklop vložil več kot 2 (dva) projekta, bosta v nadaljnjo obravnavo vzeti prvi dve prispeli vlogi, ki ju bo kot takšni evidentirala Mestna občina Ljubljana. Isti projekt se sme prijaviti samo na en sklop.

Projekti/aktivnosti morajo biti zaključeni **najkasneje do 28. oktobra 2025,** kar pomeni, da mora sofinancer končno poročilo prejeti najkasneje na omenjeni datum.

**2. Merila za ocenjevanje in vrednotenje vlog ter pogoji za izbor projektov/aktivnosti v sofinanciranje**

Najnižje število točk, ki ga mora doseči projekt/aktivnost pri merilih sklopa B je **60 točk**. Mestna občina Ljubljana bo sredstva dodeljevala na podlagi doseženih točk pri ocenjevanju vlog, začenši pri najvišje ocenjenih vlogah, do porabe razpoložljivih sredstev.

V kolikor se na enem sklopu ne porabijo vsa razpoložljiva sredstva, se neporabljena sredstva prerazporedijo na drug sklop.

**Sklop B:**

|  |  |  |
| --- | --- | --- |
|  | **MERILA** | **Maks. točke** |
| **1.** | **Vsebinska kakovost projekta/aktivnosti (jasnost, konkretnost in ustreznost predvidenih aktivnosti)** | **30** |
|  | * vsebinsko zelo kakovosten projekt
 | 30 |
|  | * vsebinsko srednje kakovosten projekt
 | 20 |
|  | * vsebinsko slabše kakovosten projekt
 | 5 |
|  | * vsebinsko nekakovosten projekt
 | 0 |
| **2.** | **Območje izvajanja projektnih terenskih aktivnosti** | **20** |
|  | * aktivnosti potekajo le na prioritetnem območju (vzhodni del MOL)
 | 20 |
|  | * aktivnosti potekajo na prioritetnem in na poljubno izbranem območju (ostala območja v MOL)
 | 5 |
|  | * aktivnosti potekajo le na poljubno izbranem območju MOL
 | 0 |
| **3.** | **Število ciljnih vrst, ki so predmet projektnih aktivnosti** | **20** |
|  | * 3 vrste in več
 | 20 |
|  | * 2 vrsti
 | 10 |
|  | * 1 vrsta
 | 0 |
| **4.** | **Sodelovanje z drugimi sorodnimi interesnimi skupinami oz. organizacijami, ki delujejo na področju ohranjanja narave ali varstva okolja pri v aktivnostih, ki so predmet prijave na razpis**  | **20** |
|  | * prijavitelj bo sodeloval z dvema ali več organizacijami
 | 20 |
|  | * prijavitelj bo sodeloval eno organizacijo
 | 10 |
|  | * prijavitelj bo samostojno izvajal aktivnosti
 | 0 |
| **5.** | **Reference nevladnih organizacij ali neprofitne organizacije s področja dela s proučevanimi taksonomskimi skupinami (2020 – 2024)** | **10** |
|  | * ima več kot 5 reference
 | 10 |
|  | * ima od 3 do vključno 5 referenc
 | 5 |
|  | * ima do 0 do 2 referenci
 | 0 |
|  | **SKUPAJ** | **100** |

1. **Prijava na razpis**

Vlagatelj lahko sodeluje v postopku ocenjevanja, če je njegova **vloga popolna**, kar pomeni, da v celoti izpolni in predloži vse zahtevane dokumente iz razpisne dokumentacije:

**SKLOP B:**

* + 1. izpolnjen obrazec vloge - **priloga 1**
		2. izpolnjen obrazec - vsebina projekta/aktivnosti - **priloga 2B**
		3. reference - **priloga 3B**
		4. izpolnjen obrazec - finančno ovrednotenje ter prihodki - **priloga 4B**
		5. izpolnjen vzorec pogodbe - **priloga 5B**

**SKLOP B:**

**ad priloga 1**

Vlagatelj izpolni vse zahtevane podatke in podpiše izjavo o sprejemanju pogojev razpisa.

**ad priloga 2B**

Projekti/aktivnosti morajo biti **podrobno razdelani:**

* Projekt lahko pokriva samo **ukrepe** ali samo **analizo stanja**, lahko pa oboje;
* Kakovosten **opis projekta** vsebuje natančen opis aktivnosti s terminskim in finančnim načrtom. Opredeliti je potrebno:
	+ Uvod, ki vključuje določitev
		- časa trajanja projekta,
		- projektnega območja,
		- ciljnih vrst,
		- namena projekta,
		- ciljev projekta.
	+ Opis aktivnosti (vključno z obveznimi in neobveznimi aktivnosti informiranja in ozaveščanja):
		- z opisom metodologije (metoda dela, metoda vrednotenja),
		- s podrobnim načrtom terenskega in drugega dela s terminskim planom,
		- z opisom sodelovanja z drugimi sorodnimi organizaciji: s katerimi, pri katerih aktivnostih in način sodelovanja
	+ Opis analize in prikaza podatkov, na podlagi katerih bodo lahko projekti, ki analizirajo stanje na ob zaključku, predlagali ukrepe z izboljšanje stanja vrst in njihovih habitatov.
* **Za območje izvajanja projektnih aktivnosti** je kot prioritetno izbrano območje vzhodnega dela MOL (katastrske občine Podmolnik, Sostro, Volavlje, Javor, Lipoglav, Trebeljevo). Med prijavami bodo večje število točk prejele prijave, ki bodo aktivnosti izvajale na prioritetnem območju.
* O**pis** **ozaveščanja in informiranja** meščanov o pomenu projekta in izvajanju tovrstnih projektov je omejen le na **obvezne aktivnosti**:
* Predstavitve projekta na dveh javnih dogodkih, ki jih organizira Oddelek za varstvo okolja MU MOL (v prostorih Info točke Misija 100, Pogačarjev trg 3): uvodna predstavitev projekta (spomladi, po končanem izboru) in zaključna predstavitev rezultatov projekta (jeseni, po zaključku projekta);
* Sodelovanje na Festivalu RaznoŽivo
* **V primeru prostorskih podatkov,** morajo biti ti priloženi poročilu v obliki tabele ali relacijske podatkovne zbirke (Excel, Access ali primerljive oblike), vsebujejo naj podatke o natančni lokaciji s koordinatami v uradnem slovenskem koordinatnem sistemu (D96/TM), podatke o popisovalcu, o datumu, o vrsti (s potrebnimi informacijami o razvojni obliki osebkov in številčnosti v obliki kot se uporablja za posamezno preučevano skupino organizmov). Zaželeni so tudi prostorski sloji za uporabo v programih GIS. Podatki naj bodo kompatibilni s sistemom NarcIS. Naravovarstveno oz. okoljsko **občutljivi podatki** naj bodo posebej označeni. O tem, kako se bo z občutljivimi podatki ravnalo, se bo dogovorilo pred pripravo poročila.Glej tudi Prilogo »Navodila za izdelavo POROČILA«.

**Projekti, ki vsebinsko ne bodo ustrezni oziroma ne bodo vsebovali ukrepov in/ali aktivnosti analize stanja naravovarstveno pomembnih vrst določenega območja ter obveznih aktivnosti informiranja, in ozaveščanja in izobraževanja, bodo zavrnjeni in jih področna komisija ne bo obravnavala.**

**V primeru enakega števila točk, bo izbran prijavitelj, ki bo imel višjo oceno pri kakovosti projekta.**

Prejemnik se zavezuje, da bo poskrbel za varnost pri izvedbi projekta, in sicer tako svojih delavcev kot drugih udeležencev projekta. Mestna občina Ljubljana ne odgovarja za morebitne zdravstvene težave prejemnikovih delavcev kot tudi drugih udeležencev projekta, ki bi nastale kot posledica oziroma v povezavi z izvedbo projekta po tej pogodbi.

**ad priloga 3B**

V obrazcu je potrebno navesti in na kratko opisati reference nevladne organizacije ali neprofitne organizacije o izvedenih aktivnostih ozaveščanja, izobraževanja ali popisa vrst ustrezne taksonomske skupine ter predlaganimi ukrepi za izboljšanje stanja vrst v letih od 2020 do vključno 2024.

**ad priloga 4B**

V obrazcu je potrebno navesti in opisati vse načrtovane izdatke. **Posebej morajo biti označeni tisti stroški, za katere se pričakuje, da bodo sofinancirani s strani Mestne občine Ljubljana in bodo porabljeni do 28. oktobra 2025.** Navesti je potrebno tudi vse ostale predvidene, zagotovljene in pridobljene vire sofinanciranja in po možnosti dodati dokazila. Potrebno je navesti tudi pričakovano višino zaprošenih sredstev sofinanciranja s strani Mestne občine Ljubljana (tudi v %).

**Če bo vlagatelj v obrazcu 4B navedel stroške, ki naj bi jih sofinancirala Mestna občina Ljubljana in ki ne štejejo med upravičene, bodo le-ti odšteti od vsote zaprošenih sredstev.**

Obdobje upravičenosti stroškov je od pravnomočnosti sklepa o izbiri **do 28. 10. 2025**.

Da bi bili stroški upravičeni:

* morajo biti povezani s predmetom razpisa in predvideni v finančni konstrukciji projekta,
* morajo biti potrebni za uspešno izvajanje projekta/aktivnosti,
* morajo biti razumni in v skladu z načeli dobrega finančnega poslovanja, zlasti glede cenovne primernosti in stroškovne učinkovitosti,
* morajo dejansko nastati,
* morajo biti prepoznavni in preverljivi,
* morajo biti podprti z izvirnimi dokazili,
* morajo biti evidentirani v skladu z ustrezno računovodsko prakso ter prijavljeni v skladu z zahtevami veljavne računovodske prakse ter v skladu s pravili davčne in socialne zakonodaje,
* niso in ne bodo financirani od drugih sofinancerjev projekta.

V zvezi s sofinanciranjem programov so upravičeni naslednji stroški, če ustrezajo kriterijem, določenim v prejšnjem odstavku:

* stroški nakupa delovnih pripomočkov (material za izdelavo, rokavice, orodje …),
* stroški informiranja in ozaveščanja,
* najem zemljišča,
* plače in drugi stroški zaposlenih, vključenih v izvedbo projekta/aktivnosti; na dokazilu mora biti navedeno število opravljenih ur/mesec in znesek,
* potni stroški in dnevnice za osebje, če jih je moč opravičiti z izvajanjem projekta/aktivnosti in so skladni z običajno prakso na tem področju,
* stroški zunanjih izvajalcev, vezanih neposredno na projekt/aktivnost (plačila avtorskih honorarjev, plačila za delo preko študentskega servisa, plačila po pogodbah o opravljenih storitvah).

Mestna občina Ljubljana ne bo sofinancirala stroškov investicij in nakupa osnovnih sredstev, razen potrebnega orodja za izvedbo ukrepov in za to potrebne delovne zaščite.

Stroški morajo biti dokumentirani npr. z računom, avtorsko pogodbo, potnim nalogom, ipd. ter dokumentom, iz katerega je razvidno, da so bili stroški tudi plačani.

Morebitna potrebna dovoljenja oz. soglasja za izvedbo projekta pridobi prejemnik sredstev.

**ad priloga 5B**

Del razpisne dokumentacije je tudi vzorec pogodbe, ki ga je treba **natančno prebrati in izpolniti podatke o vlagatelju ter** **ga podpisanega in žigosanega priložiti prijavi na razpis**. Vzorec pogodbe je informativen, podpis pa pomeni seznanitev s pogodbo in pristanek na pogoje v njej.